《白马篇》
明代·胡应麟

白马谁家子，扬鞭大道傍。银鞍耀明月，宝剑如秋霜。

十五隶金吾，二十拜龙骧。百千聚游侠，百万要名娼。

斗鸡入南内，挟弹游平康。京兆不敢呵，司隶为彷徨。

征尘际天起，边烽达长杨。长揖大将军，慷慨事戎行。

横行绝大漠，虎啸临穷荒。矫诏袭楼兰，飞书定朔方。

左射中休屠，右盼伏中行。兵威慑绝塞，奏凯向咸阳。

献俘诣平乐，赐第连明光。归来顾少妇，挟瑟宴华堂。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。